### 8.     Revision af Sikrings- og forsikringspolitik 2021

**Åbent**

Sagsnr.: 326-2021-2028        J.nr.: 83.15.15           Dokumentnr.:
326-2021-67144

**Sagstype**

Beslutning.

**Resume og sagens baggrund**

Kommunalbestyrelsen godkendte sikrings- og
forsikringspolitikken den 30. november 2016.

Det er nu tid til at forsikringerne skal i udbud igen i
2021, og derfor skal den nuværende politik revideres.

Det bærende element i politikken er, at der lægges vægt på
sikring og forebyggelse frem for på forsikring. Dog således, at der skal tegnes
forsikringer for hændelser, der kan være økonomisk truende for kommunen.

Den reviderede sikrings- og forsikringspolitik tager
udgangspunkt i de samme principper som den foregående politik:

·
Risikokoordinator og risikoarbejdsgruppen arbejder fortsat
målrettet med forebyggelse og sikring, og der etableres en sikrings- og
forebyggelsespulje.

·
Partnerskabsholderne har et økonomisk incitament til at
prioritere forebyggelse og sikring gennem opkrævning af intern selvrisiko.

·
Principperne i den interne forsikringsordning fastholdes.
Partnerskabsholderne betaler kollektivt alle omkostningerne til
forsikringspræmier samt differencen mellem intern selvrisiko og den selvrisiko,
der er tilknyttet den pågældende forsikring.

**Indstillinger**

Kommunaldirektøren indstiller, at:

1.    forslag til
sikrings- og forsikringspolitik godkendes

2.    skader opstået i
forbindelse med frivillig indsats omfattes med virkning fra 1. januar 2022 af
ulykkes- og ansvarsforsikring tegnet af Kalundborg Kommune. Dækningen afgrænses
til skader opstået i forbindelse med arbejde, som i forvejen er aftalt med
Kalundborg Kommune, og som ikke er dækket af ulykkes- og ansvarsforsikring i
foreningsregi.

**Behandling**

Direktion, Økonomiudvalg, Kommunalbestyrelse.

**Sagsfremstilling**

*Handlingsplan*

Direktionen godkendte d. 26. februar 2018 en strategi- og
handlingsplan til udmøntning af den sikrings- og forsikringspolitik, der blev
vedtaget af Kommunalbestyrelsen i november 2016.

Økonomiudvalget afsatte i den forbindelse i alt 3 mio. kr. i
årene 2017-2019 (med fuld overførselsret) til at understøtte indsatserne.

Derudover blev der afsat midler til ansættelse af en
risikokoordinator i årene 2017-2019. Fra 2020 er stillingen som
risikokoordinator finansieret inden for LJK’s ramme.

Der er til orientering vedlagt et notat som giver en status
for arbejdet fra 2017 til nu med henblik på at afslutte denne handlingsplan og
vedtage en ny sikrings- og forsikringspolitik.

*Sikrings- og forsikringspolitikken*

Politikken skal medvirke til, at der administreres efter
fælles regler omkring forsikringer i alle dele af den kommunale organisation,
og at der sættes fokus på arbejdet med sikring, forebyggelse og risikostyring.

Politikken er delt op i et afsnit om sikring, forebyggelse
og risikostyring og et afsnit om forsikring.

Formålet med sikrings- og forsikringspolitikken er:

·
at sikre en ensartet politik og et ensartet sikringsniveau
indenfor sammenlignelige områder i kommunen

·
at sikre en beskyttelse af kommunens ansatte, aktiver og borgere

·
at sikre forståelse for vigtigheden af risikoforebyggelse i
kommunen

Sikrings- og forsikringspolitikken har følgende
målsætninger:

·
at nedbringe antallet af skader og den enkelte skades størrelse

·
at sikre kommunen mod tab som følge af skader på personer,
bygninger, løsøre, biler m.v.

·
at højne lederes og medarbejderes forståelse for vigtigheden af
risikoforebyggelse - samt at skabe incitamenter til sikring og forebyggelse.

·
at sikre et godt match mellem forsikring og sikring af værdier.

Kalundborg Kommune ønsker en høj grad af selvforsikring. Som
udgangspunkt forsikres områder, der har central betydning for kommunens
økonomiske handlefrihed eller som medfører en administrativ lettelse for en
relativt beskeden udgift. På øvrige områder betragtes skader som en intern
driftsrisiko, som skaderamte partnerskabsholdere selv afholder omkostninger
til.

Herudover tegnes forsikringer, hvor det er fastsat ved lov,
såfremt det fremgår af kollektiv overenskomst, eller hvor der er i øvrigt er
aftale- eller kontraktlige forhold, der betinger det.

De enkelte partnerskabsholdere kan således ikke på egen hånd
tegne forsikringer.

*Intern forsikringsordning*

Det bærende princip i den interne forsikringsordning er, at
der på den ene side skal være et økonomisk incitament til at sikre og forebygge
- og på den anden side en forsikringsordning, der sikrer den enkelte
partnerskabsholder mod væsentlige økonomiske byrder i forbindelse med
forsikringshændelser, således at omkostninger til reparationer, generhvervelser
m.v. ikke i væsentlig grad påvirker den ordinære drift/serviceniveauet.

Den interne forsikringsordning omfatter bygnings- og
løsøreforsikringsskader, ansvarsskader på den generelle erhvervs- og
produktansvarsforsikring, ansvarsskader på den professionelle ansvarsforsikring
og autoskader. Den enkelte partnerskabsholder indbetaler i forbindelse med
skader selvrisikobeløbet, dog maximalt 4.000 kr. (intern selvrisiko) pr.
hændelse. For skader under selvrisikobeløbet betales den faktiske omkostning i
forbindelse med skaden.

Differencen mellem den "interne" selvrisiko og den
faktiske selvrisiko i forhold til forsikringsselskabet, fordeles mellem
partnerskabsholderne.

*Sikrings- og forebyggelsespuljen*

Det målrettede forebyggende arbejde understøttes af en pulje
til sikring og forebyggelse på 300.000 kr., der fremkommer som et procenttillæg
til forsikringspræmierne. Puljen er medfinansierende, således at
partnerskabsholderne afholder en del af omkostningerne. I et vist omfang vil
puljen dog skulle bære den fulde omkostning. Med henblik på en langsigtet
prioritering og planlægning af indsatserne er der fuld overførselsret mellem
budgetårene for puljen.

*Forsikring af frivillige*

I 2017 blev det lovligt for kommuner at ulykkesforsikre
frivillige der udfører frivillig indsats.

Der skelnes mellem frivilligt arbejde og frivillig indsats.

Frivilligt arbejde dækker over frivillige opgaver, hvor der
er et arbejdsgiverlignende forhold med instruktionsbeføjelse. Frivilligt
arbejde svarer til arbejde, der også ville have været udført uden bidrag fra
frivillige. Skader sket under frivilligt arbejde er allerede dækket efter
arbejdsskadelovgivningen.

Frivillig indsats dækker frivillige opgaver, der ikke kan
sidestilles med et ansættelseslignende forhold, hvor der ikke er
instruktionsbeføjelse og som ikke ville have været udført uden bidrag fra
frivillige.

Kommunalbestyrelsen kan beslutte at forsikre frivillige
indsatser. Der er mulighed for at tegne ulykkesforsikring og ansvarsforsikring.
Kommunalbestyrelsen skal i givet fald beslutte hvilke frivillige indsatser, der
skal omfattes af forsikringen. Kommunalbestyrelsen kan også beslutte, om man
ønsker at frivillige indsatser skal være omfattet af kommunens selvforsikring.

Frivillige, der via en forening bidrager med frivillig
indsats, er ofte dækket af foreningens ulykkes- og ansvarsforsikring.

I forbindelse med forsikringsudbud indhentes tilbud på ulykkes-
og ansvarsforsikring for frivillig indsats i Kalundborg Kommune. På baggrund af
det indhentede tilbud beslutter Kommunalbestyrelsen, om der skal tegnes
forsikring, eller om skaderne skal være omfattet af kommunens selvforsikring og
eventuelt finansieres af puljen til arbejdsskader.

**Økonomiske konsekvenser**

Udgangspunktet for sikrings- og forsikringspolitikken er, at
vi opnår den bedst mulige forsikringstegning i forbindelse med fremtidige
forsikringsudbud.

Adspurgte kommuner, som har valgt at forsikre frivillig
indsats, har ikke oplevet skader.

Skader som følge af ekstreme vejrhændelser afholdes af
kommunens kasse.

**Direktionens møde den 12. april
2021:**

Anbefales.

**Økonomiudvalgets møde den 21.
april 2021:**

Anbefales.

**Bilag**

|  |  |
| --- | --- |
| Status - Strategi- og handlingsplan vedr. sikrings- og forsikringspolitikken | 326-2021-57616 |
| Sikrings- og forsikringspolitik for Kalundborg Kommune | 326-2021-10983 |